《题江山杰阁图》
明代·王汝玉

我生不识黄鹤楼，未向滕王阁上游。南昌武昌空梦想，安得醉上雕栏秋。

画中楼阁知何处，我欲凌风试飞去。西山雨挟南浦云，鹦鹉洲连汉阳树。

手招仙人王子乔，吹笙归来共逍遥。缑山綵凤缈难见，华落瑶池王母桃。

人生百岁真如寄，何乃长年苦匏系。流光一去岂复来，须趁青春寻赏事。

楚江迢迢带楚山，危楼杰阁江山间。飘然乘兴穷跻攀，何须镕鍊大药延红颜。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。